Sewe lede van Dudula-beweging gevonnisArgieffoto (Foto: Guillem Sartorio, AFP) Sewe beskuldigdes is tot sewe jaar tronkstraf gevonnis vir hul betrokkenheid by protesaksies wat op 29 Mei vanjaar in die Alexandra-nedersetting, Gauteng, afgespeel het. Die protesaksies is deur die omstrede Dudula-beweging in dié nedersetting gelei. News24 berig lede van dié beweging het glo “ongedokumenteerde immigrante” met geweld uit hul huise verwyder en hul winkels in Alexandra geteiken. Die Dudula-beweging beweer dat hy poog om die Suid-Afrikaanse regering aan te spoor om op te tree teen ongedokumenteerde immigrante en diegene wat na bewering by misdrywe betrokke is. EWN berig wetstoepassers het dae lank op ŉ hoë gereedheidsgrondslag gebly in ŉ poging om spanning te verminder. Volgens kol. Dimakatso Sello, polisiewoordvoerder, is die beskuldigdes skuldig bevind op aanklag van openbare geweld. Hulle is verlede Vrydag gevonnis. “Die sewe verdagtes is tot sewe jaar tronkstraf gevonnis, wat vir vyf jaar opgeskort is,” sê Sello. Een van die beskuldigdes wat gevonnis is, Simon Motaung, is geïdentifiseer as die leier van die beweging. EWN berig die Dudula-beweging het middel Junie weer opslae gemaak toe hulle meer as 15 winkels by die Yeoville Market in Johannesburg aan die brand gesteek het. Dit volg nadat die winkeleienaars dreigemente van die beweging gekry het. In April is die 44-jarige Elvis Nyathi, ŉ Zimbabwiër, dood toe spanning hoog geloop het in Diepsloot, Johannesburg. Daily Maverick berig sedert einde 2021 het aanvalle op buitelandse burgers in Suid-Afrika in gebiede soos Alexandra en Diepsloot toegeneem.